CELEX: 
Language: hr
Date: 2021-12-17 00:00:00
Title: DELEGIRANA UREDBA KOMISIJE (EU) /... o dopuni Uredbe (EU) br. 600/2014 Europskog parlamenta i Vijeća radi utvrđivanja kriterija za odstupanje od načela da odobrene sustave objavljivanja i ovlaštene mehanizme izvješćivanja nadzire Europsko nadzorno tijelo za vrijednosne papire i tržišta kapitala

OBRAZLOŽENJE
            
            
               1.KONTEKST DELEGIRANOG AKTA
            
            
               Uredba (EU) 2019/2175 o izmjeni Uredbe (EU) br. 600/2014 o tržištima financijskih instrumenata (MiFIR) objavljena je u Službenom listu 27. prosinca 2019. Od 1. siječnja 2022. Uredbom se Europsko nadzorno tijelo za vrijednosne papire i tržišta kapitala (ESMA) ovlašćuje za izravno izdavanje odobrenja za rad pružateljima usluga dostave podataka i nadzor nad njima, osim ovlaštenih mehanizama izvješćivanja (ARM-ovi) i ovlaštenih sustava objavljivanja (APA-e) koji odstupaju od MiFIR-a zbog svoje ograničene važnosti za unutarnje tržište i podliježu izdavanju odobrenja za rad i nadzoru nadležnog tijela države članice. Ovlast Komisije za donošenje delegiranog akta o tom odstupanju propisana je člankom 2. stavkom 3. MiFIR-a. Pri izradi nacrta delegiranog akta, Komisija će uzeti u obzir sve ili neke od sljedećih elemenata: mjera u kojoj se usluge pružaju investicijskim društvima koja imaju odobrenje za rad samo u jednoj državi članici, broj izvješća o trgovanju ili transakcija i/ili je li ARM ili APA dio grupe sudionika financijskog tržišta koji posluju prekogranično.
            
            
               2.SAVJETOVANJA PRIJE DONOŠENJA AKTA
            
            
               Komisija je 18. lipnja 2020. zatražila ESMA-ino mišljenje (tehnički savjet) o delegiranim uredbama Komisije koje će se donijeti u skladu s člankom 2. stavkom 3. MiFIR-a. ESMA je svoj tehnički savjet dostavila Komisiji 23. ožujka 2021.
            
            
               Nakon detaljne tehničke ocjene u okviru svojeg tehničkog savjeta, ESMA je od 20. studenog 2020. do 4. siječnja 2021. provela javno savjetovanje o tehničkim aspektima predviđenih delegiranih uredbi o odstupanju. ESMA je zaprimila pet odgovora. Komisija je pojednostavnila metodologiju koju je predložila ESMA tako da se umjesto četiri koraka primjenjuju samo dva. Ta pojednostavnjena metodologija ne dovodi do drukčijeg ishoda od onoga koji je predložila ESMA. 
            
            
               Komisija je 19. srpnja 2021. od stručne skupine Europskog odbora za vrijednosne papire (EGESC) zatražila mišljenje o ESMA-inu tehničkom savjetu i sadržaju ovog delegiranog akta. Neki članovi EGESC-a iznijeli su primjedbe u pogledu utvrđivanja odstupanja koje su uzete u obzir pri izradi delegiranog akta.
            
            
               Nacrt delegiranog akta objavljen je na portalu Bolja regulativa radi prikupljanja povratnih informacija u četverotjednom razdoblju od 29. srpnja do 27. kolovoza 2021., u skladu s načelima utvrđenima u Međuinstitucijskom sporazumu o boljoj izradi zakonodavstva. Primljene povratne informacije temeljito su ispitane prije donošenja odluke o nastavku postupka donošenja delegiranog akta. Povratne informacije bile su neujednačene – neki ispitanici zalagali su se za odstupanje manje subjekata, a drugi za odstupanje više subjekata. Neki su ispitanici istaknuli da bi željeli prije 1. siječnja 2022. saznati koji će subjekti biti obuhvaćeni nadzorom ESMA-e i visinu naknada. Jedan je ispitanik tvrdio da bi kriterij prema kojem najmanje 70 % investicijskih društava mora imati poslovni nastan u matičnoj državi članici mogao dovesti do toga da nadzorom ESMA-e budu obuhvaćeni pružatelji usluga dostave podataka s vrlo ograničenim brojem klijenata koji predstavljaju neznatan udio ukupnog tržišta pružatelja usluga dostave podataka. Komisija je to uzela u obzir i smanjila postotak na 50 %. 
            
            
               Procjena učinka nije provedena jer ova Uredba uglavnom slijedi mjere koje je ESMA predložila u svojem tehničkom savjetu.
            
            
               3.PRAVNI ELEMENTI DELEGIRANOG AKTA
            
            
               U člancima 1. i 2. predložene uredbe utvrđene su odredbe za odstupanje od nadzora ESMA-e. konkretno, kriteriji o tome pružaju li se usluge investicijskim društvima koja imaju odobrenje za rad u različitim državama članicama i broj izvješća ili transakcija.
            
            
               U člancima 3. i 4. predložene uredbe utvrđene su završne odredbe. Članci sadržavaju prijelazne odredbe i stupanje na snagu.
            
            
               DELEGIRANA UREDBA KOMISIJE (EU) …/...
            
            
               оd 17.12.2021.
            
            
               o dopuni Uredbe (EU) br. 600/2014 Europskog parlamenta i Vijeća radi utvrđivanja kriterija za odstupanje od načela da odobrene sustave objavljivanja i ovlaštene mehanizme izvješćivanja nadzire Europsko nadzorno tijelo za vrijednosne papire i tržišta kapitala
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012
                  1
               , a posebno članak 2. stavak 3.,
            
         
         
            
               budući da:
            
            
               (1)S obzirom na prekograničnu dimenziju postupanja s tržišnim podacima, kvalitetu podataka i potrebu za postizanjem ekonomije razmjera te kako bi se izbjegao negativan učinak mogućih razlika na kvalitetu podataka i zadaće pružatelja usluga dostave podataka, Uredbom (EU) 2019/2175 Europskog parlamenta i Vijeća
                  2
                Europskom nadzornom tijelu za vrijednosne papire i tržišta kapitala („ESMA”) prenesene su ovlasti za izdavanje odobrenja za rad i nadzor u pogledu aktivnosti pružatelja usluga dostave podataka u Uniji. 
            
            
               (2)Istodobno su ovlašteni sustavi objavljivanja („APA-e”) i ovlašteni mehanizmi izvješćivanja („ARM-ovi”) izuzeti od nadzora ESMA-e te ostaju obuhvaćeni nacionalnim nadzorom ako su njihove aktivnosti ograničene važnosti za unutarnje tržište. 
            
            
               (3)Aktivnosti APA-e ili ARM-a prvo bi se trebale smatrati od ograničene važnosti za unutarnje tržište na temelju relativnog broja klijenata s poslovnim nastanom u državama članicama koje nisu matična država članica APA-e ili ARM-a. Ako su usluge koje nude APA-e ili ARM-ovi uglavnom prekogranične, odstupanje se ne bi trebalo primjenjivati. Drugo, važnost za unutarnje tržište trebala bi se temeljiti na udjelu ukupnih prijavljenih ili objavljenih transakcija koje prijavljuju ili objavljuju pojedinačne APA-e ili ARM-ovi. Ako taj udio premašuje minimalni prag, aktivnosti se ne bi trebale smatrati od ograničene važnosti za unutarnje tržište. Izračun za APA-u trebao bi se temeljiti na podacima o transparentnosti koji se dostavljaju sustavu referentnih podataka o financijskim instrumentima i sustavu transparentnosti financijskih instrumenata, dok bi se izračun za ARM trebao temeljiti na izvješćima o transakcijama koja se dostavljaju nadležnim tijelima. 
            
            
               (4)Ako APA-om i ARM-om ili više njih upravlja jedan operater, odstupanje od nadzora ESMA-e moguće je samo ako sve APA-e ili ARM-ovi ispunjavaju uvjete za odstupanje.
            
            
               (5)Kako bi se osigurala nesmetana primjena novog nadzornog okvira za pružatelje usluga dostave podataka, kako je uveden člankom 4. Uredbe 2019/2175, ova bi Uredba trebala stupiti na snagu bez odgode te bi se trebala hitno početi primjenjivati. 
            
            
               DONIJELA JE OVU UREDBU:
            
            
               Članak 1. 
               Procjena APA i ARM-ova 
            
            
               1.Odobreni sustavi objavljivanja („APA-e”) i ovlašteni mehanizmi izvješćivanja („ARM-ovi”) podliježu izdavanju odobrenja za rad i nadzoru nadležnog tijela države članice kako je definirano u članku 4. stavku 1. točki 26. Direktive 2014/65/EU zbog njihove ograničene važnosti za unutarnje tržište ako aktivnosti tih APA i ARM-ova u prosjeku ne prelaze niti jedan od pragova utvrđenih u članku 2. ove Uredbe. Ako isti operater upravlja s više APA ili ARM-ova, odstupanje se primjenjuje samo ako aktivnosti nijedne APA-a ili nijednog ARM-a ne prelaze pragove iz članka 2. 
            
            
               2.Za potrebe izdavanja odobrenja za rad, procjena kriterija iz članka 2. temelji se na procjenama budućih aktivnosti koje dostavlja podnositelj zahtjeva. 
            
            
               3.ESMA svake godine ponovno ocjenjuje važnost za unutarnje tržište aktivnosti APA-e ili ARM-a iz stavka 1., počevši od godine koja slijedi nakon prve pune kalendarske godine nakon izdavanja odobrenja za rad. Procjena kriterija iz članka 2. temelji se na podacima koji predstavljaju cijelu kalendarsku godinu prije ponovne procjene. 
            
            
               4.U slučaju da na temelju ponovne procjene iz stavka 3. u dvije uzastopne godine više nisu dosegnuti pragovi za odstupanje ili primjenu nadzora ESMA-e, promjena u primjeni ili odstupanju od nadzora ESMA-e stupa na snagu 1. lipnja sljedeće godine.
            
            
               Članak 2. 
               Kriteriji za utvrđivanje odstupanja od nadzora ESMA-e
            
            
               1.APA ili ARM izuzet je od nadzora ESMA-e ako: 
            
            
               (a)APA ili ARM pruža usluge investicijskim društvima ili u ime investicijskih društava koja podliježu zahtjevima za objavljivanje poslije trgovanja iz članaka 20. i 21. Uredbe (EU) br. 600/2014 ili izvještajnom zahtjevu iz članka 26. te uredbe, u najviše tri različite države članice, dok najmanje 50 % tih investicijskih društava ima odobrenje za rad u istoj državi članici kao APA ili ARM; i
            
            
               (b)broj i volumen transakcija o kojima je APA izvijestila javnost u skladu s člankom 20. stavkom 1. Uredbe (EU) br. 600/2014 u pogledu vlasničkih instrumenata iznosi manje od 0,5 % ukupnog broja transakcija ili njihova volumena koje su prijavile sve APA-e u skladu s člankom 20. stavkom 1. te uredbe te broj i volumen transakcija o kojima je APA izvijestila javnost u skladu s člankom 21. stavkom 1. te uredbe u pogledu nevlasničkih instrumenata nisu veći od 0,5 % ukupnog broja ili volumena transakcija koje su prijavile sve APA-e u skladu s člankom 21. stavkom 1. te uredbe; i
            
            
               (c)broj transakcija koje je ARM prijavio u skladu s člankom 26. stavcima 1. i 7. Uredbe (EU) br. 600/2014 ne iznosi više od 0,5 % ukupnog broja transakcija koje su prijavili svi ARM-ovi u skladu s člankom 26. stavkom 1. i člankom 26. stavkom 7. te uredbe.
            
            
               2.APA-e i ARM-ovi nadležnom tijelu na zahtjev dostavljaju podatke koji omogućuju procjenu kriterija iz stavka 1. točke (a).
            
            
               Članak 3. 
               Prijelazna odredba
            
            
               Za potrebe članka 1. ESMA provodi početnu procjenu kriterija odstupanja navedenih u članku 2. Takva početna procjena temelji se na podacima koji se odnose na prvih šest mjeseci 2021.
            
         
         
            
               Članak 4. 
               Stupanje na snagu i datum primjene
            
            
               Ova Uredba stupa na snagu i primjenjuje se trećeg dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 17.12.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 173, 12.6.2014 ., str. 84. 
               
               
                  
                     (2)
                  
                        Uredba (EU) 2019/2175 Europskog Parlamenta i Vijeća od 18. prosinca 2019. o izmjeni Uredbe (EU) br. 1093/2010 o osnivanju europskog nadzornog tijela (Europskog nadzornog tijela za bankarstvo), Uredbe (EU) br. 1094/2010 o osnivanju Europskog nadzornog tijela (Europsko nadzorno tijelo za osiguranje i strukovno mirovinsko osiguranje), Uredbe (EU) br. 1095/2010 o osnivanju europskog nadzornog tijela (Europskog nadzornog tijela za vrijednosne papire i tržišta kapitala), Uredbe (EU) br. 600/2014 o tržištima financijskih instrumenata, Uredbe (EU) 2016/1011 o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i Uredbe (EU) 2015/847 o informacijama koje su priložene prijenosu novčanih sredstava (SL L 334, 27.12.2019., str. 1.).